་སྐྱོང་ནི། ཧྲཱིཿ བརྟན་མ་བཅུ་གཉིས་མ་དང་སྲིང་༔ གིང་ལང་འབུམ་ཕྲག་ལྷ་སྲིན་བཅས༔ ཉམས་སྐོང་འོད་གསལ་ཁོར་ཡུག་དང་༔ གནས་ལུགས་བསྟན་པ་སྐྱོང་བར་མཛོད༔ སྒྲུབ་བརྒྱུད་སྤེལ་དང་ཕྲིན་ལས་བསྒྲུབ༔ འགལ་རྐྱེན་སེལ་ཞིང་དགྲ་བོ་སྒྲོལ༔ མཐའ་དམག་བཟློག་ཅིང་ནད་མུག་འཇོམས༔ འཇིགས་བརྒྱད་བཟློག་ཅིང་རྣལ་འབྱོར་སྐྱོང་༔ གཏོར་མནན་ནི། སྣང་སྲིད་རིག་འཛིན་རྒྱལ་བའི་སྐུར་གསལ་བའི༔ མདུན་དུ་ཨེ་ལས་བྲུབ་ཁུང་ཟུར་གསུམ་པ༔ གཏིང་དོག་ཁ་ཁྱེར་སྲིད་པའི་རྩེར་འཕྱོ་བའི༔ ཕྱི་ནང་ཕོ་ཉའི་ཚོགས་དང་མཚོན་ཆར་འཁྲུག༔ དེ་དབུས་ལས་རྒྱུས་སྐྱེད་པའི་དགྲ་དང་བགེགས༔ རྒྱལ་བའི་བསྟན་པ་བཤིགས་དང་རྣལ་འབྱོར་བདོ༔ དངོས་མེད་བསྟན་འགྲོའི་བདེ་སྐྱིད་འཇོམས་པ་ཀུན༔ གར་ཡོད་ལས་ཀྱི་དབང་གིས་འདིར་ཁུག་ཅིག༔ སྣང་སྲིད་གང་བ་ཕོ་ཉའི་དཔུང་བསྐུལ་ལོ༔ གར་ཡང་ཐར་ཤོར་མེད་པ་ཙི་རི་རི༔ སྐྱུར་རོ་ཆུ་སྲིན་མགྲིན་དང་རྒྱ་མཚོའི་གཏིང་༔ ཡ་མ་ར་ཙ་འཆི་བདག་ལག་ཏུ་གཏད༔ མནན་ནོ་སྟོང་གསུམ་ཡོངས་དང་རི་རབ་ཆེ༔ རྒྱལ་བ་ཡོངས་ཀྱིས་བསྐྲད་གཟིར་བསྟབ་བྲོས་མནན༔ རྡོ་རྗེ་ཕུར་པ་ཙ་ཀྲ་ཕྱག་མཚན་གྱི༔ རྒྱ་ཡིས་བཏབ་བོ་བླ་མེད་བྱང་ཆུབ་སེམས༔ མ་སྐྱེས་བར་དུ་ནམ་ཡང་མ་ལྡང་ཅིག༔ ཨོཾ་ལཾ༔ ཧཱུྃ་ལཾ༔ སྟམྦྷ་ཡ་ནན༔ མཱ་ར་ཡ་ནན༔ ཕག་མོའི་གཏོར་མནན་ནི༔ ཨེཿ གཏིང་མཐའ་མེད་པའི་ཆོས་དབྱིངས་ཆེན་པོའི་ཀློང་༔ ཁམས་གསུམ་འཁོར་བ་དོང་ནས་སྤྲུགས་པའི་གཤིས༔ མ་བཅོས་མི་གཡོ་ཏིང་འཛིན་ཅོག་བཞག་དང་༔ འོག་ཏུ་རྣམ་རྟོག་དྲེགས་པའི་གཟུང་འཛིན་མནན༔ བདེ་ཆེན་ཡངས་པའི་འོད་གསལ་རབ་འབྱམས་རྩལ༔ རྡོ་རྗེ་ཕག་མོའི་ངོ་བོར་རྟ་བྲོ་བརྡུང་༔ འབུམ་ཕྲག་མཁའ་འགྲོ་གར་སྟབས་ཤིགས་སེ་ཤིག༔ གཟུང་འཛིན་འཁོར་བ་དོང་སྤྲུགས་ཆེན་པོར་ཨཱཿ དེ་ནས་དངོས་གྲུབ་བླང་བ་ནི། སྲིད་ཞིའི་ཁམས་ཀྱི་ཐུགས་རྗེའི་བྱིན་འོད་དང་༔ སྟོབས་དཔལ་གཟི་བརྗིད་འདུས་པའི་གུ་རུ་རྗེ༔ ཆོས་ཀྱི་དབྱིངས་དང་ནམ་མཁའི་མཁའ་ཀློང་འདི༔ ཡིད་བཞིན་མཆོག་དང་དཔག་བསམ་བུམ་པ་བཟང་༔ འདོད་འཇོའི་བ་ལྟར་ཟག་མེད་དངོས་གྲུབ་ཀྱི༔ བདུད་རྩིའི་རྒྱ་མཚོར་འཁྱིལ་བའི་བཅུད་དང་ལྡན༔ མཆོག་ཐུན་བདེ་ལེགས་ཡིད་ལ་ཅི་འདོད་པ༔ སྒྱུ་འཕྲུལ་རྒྱལ་བ་རྒྱ་མཚོས་དབྱིངས་ནས་སྩོལ༔ ཟག་བཅས་འོད་སྐུར་མི་གཡོ་རྡོ་རྗེ་ཁམས༔ མཁའ་སྤྱོད་རིགས་བརྒྱ་ཚོམ་བུའི་འོད་གསལ་ངང་༔ ཀུན་བཟང་དགོངས་པའི་ཀློང་དུ་བདག་གྲོལ་ནས༔ འགྲོ་བའི་དེད་དཔོན་མཆོག་སྐུར་ལྷུན་གྲུབ་ཤོག༔ ཚེ་ལྷའི་དངོས་གྲུབ་གོང་དུ་དབང་དང་བཅས་བླང་ཟིན་ཀྱང་། འདིར་རྟེན་འབྲེལ་ས་བཅད་ཙམ་དུ་སྤྲོ་ན་བུམ་དབང་ལ་ཚིག་ཕྲད་ཅུང་ཟད་བསྒྱུར་བ་ནི། ཧྲཱིཿ གཞོན་ནུ་བུམ་སྐུར་སྤྲོས་བྲལ་ཆོས་ཀྱི་དབྱིངས༔ སྣང་སྟོང་འོད་གསལ་འཇའ་སྐུར་ཡེ་ཤེས་དབུས༔ རིགས་འདུས་རྒྱལ་བ་ཐོད་འཕྲེང་རིགས་ལྔ་ནི༔ གསལ་འཚེར་ལོངས་སྐུའི་མཚན་དཔེ་གཟི་འོད་འབར༔ སྤྲུལ་པའི་མཚན་བརྒྱད་འབུམ་ཕྲག་ཌཱ་ཀི་དང་༔ དམ་ཅན་ཆོས་སྲུང་རྒྱ་མཚོ་ཚེ་དཔག་མེད༔ སྲིད་ཞིའི་ཁམས་ཀུན་ངོ་མཚར་རྒྱལ་བའི་ཞིང་༔ རིགས་འདུས་ལྷ་ཡི་ཡེ་ཤེས་དངོས་སུ་སྩོལ༔ སྐྱེ་འཆི་མི་མངའ་རྡོ་རྗེའི་སྐུ་བརྙེས་ནས༔ དུས་མིན་འཆི་དང་བདུད་བཞིའི་གཡུལ་ལས་རྒྱལ༔ མི་མཐུན་སྔོན་ལས་འཕྲལ་རྐྱེན་ཀུན་བསལ་ནས༔ རྒྱལ་བའི་སྐུ་གསུང་ཐུགས་ཀྱི་དངོས་གྲུབ་སྩོལ༔ ཕག་མོའི་དངོས་གྲུབ་བླང་བ་ནི༔ སྣང་སྲིད་ནམ་མཁའི་ཆོས་དབྱིངས་འབྱམས་ཀླས་པ༔ ཟག་བཅས་ཟག་མེད་ཞི་རྒྱས་དབང་དྲག་གི༔ དངོས་གྲུབ་འདོད་དགུའི་དཔལ་ཀུན་དེ་ལ་འདིར༔ འདུས་པ་རྡོ་རྗེ་ཕག་མོའི་སྐུ་དང་གསུང་༔ ཐུགས་ཀྱིས་བདག་སོགས་འགྲོ་བར་སེམས་ཅན་ལ༔ གཡེལ་བ་མེད་པར་ད་ལྟ་ཉིད་དུ་སྩོལ༔ ཁྱད་པར་རྩ་དང་རླུང་དང་ཐིག་ལེ་ཡི༔ བདེ་ཆེན་དྭངས་མར་འཇའ་ལུས་དངོས་གྲུབ་སྩོལ༔ མཆོད་བསྟོད་ནི། རྩ་གསུམ་ལྷ་ཚོགས་སྤྱན་འདྲེན་གཤེགས༔ ཕྱི་ནང་གསང་བའི་མཆོད་པ་འབུལ༔ ཉམས་ཆགས་འགལ་འཁྲུལ་ཅི་མཆིས་བཤགས༔ སྐུ་གསུང་ཐུགས་ཡོན་འཕྲིན་ལས་བསྟོད༔ མཆོག་དང་ཐུན་མོང་དངོས་གྲུབ་སྩོལ༔ བཟོད་གསོལ་ནི། མ་རྙེད་ཡོངས་སུ་མ་ཚང་དང་༔ གང་ཡང་ནུས་པ་མ་མཆིས་པ༔ འདིར་ནི་བགྱི་བ་གང་ནོངས་པ༔ དེ་ཀུན་ཁྱོད་ཀྱིས་བཟོད་གསོལ་རིགས༔ ཡིག་བརྒྱས་ལྷག་ཆད་ཁ་བསྐང་། བརྟན་བཞུགས་ནི༔ འདིར་ནི་རྟེན་དང་སོགས་བརྗོད། བསྡུ་ཆོག་ནི། ཆོས་དབྱིངས་སྒྱུ་མ་འོད་གསལ་རྨད་བྱུང་ཞིང་༔ རབ་འབྱམས་སྣང་བ་གསང་ཆེན་ལྷའི་ཚོམ་བུ༔ རིག་འཛིན་འདུས་པའི་སྐུ་གསུང་ཐུགས་ཡོན་ཏན༔ འཕྲིན་ལས་རྡོ་རྗེ་གསལ་སྟོང་འགྱུར་མེད་བཞི༔ ཐུགས་སྲོག་ཡི་གེ་ཧཱུྃ་གི་ནཱ་དར་བསྡུ༔ ཀ་དག་བློ་འདས་གཤིས་སུ་བཛྲ་མུཾ༔ མ་བཅོས་ལྷུག་པའི་བབས་སུ་སྐྱེ་མེད་ཨཱཿ ཚེ་ལྷའི་བསྡུ་ཆོག་ནི། ཟབ་ཞི་སྤྲོས་བྲལ་འོད་གསལ་འདུས་མ་བྱས༔ ཡེ་ཡིན་ངང་ཡིན་གདོད་ནས་ལྷུན་གྲུབ་པའི༔ གསལ་སྟོང་བྲི་གང་བྲལ་བའི་ཀློངས་ཡངས་པར༔ སྣང་སྲིད་འཁོར་འདས་ཆོས་རྣམས་བཛྲ་མུཾ༔ སྐྱེས་ཙམ་ཉིད་ནས་སྐྱེ་མེད་དབྱིངས་ཆེན་པོ༔ ཆོས་དབྱིངས་སྤྲོས་དང་བྲལ་བའི་མཁའ་ལ་བཞུགས༔ ཨཿཨཱཿ ཕག་མོའི་བསྡུ་ཆོག་ནི༔ དང་པོ་མ་བྱུང་བར་དུ་མ་སྐྱེས་ཤིང་༔ ཐ་མར་མི་འགག་རང་བྱུང་དབྱིངས་ཆེན་པོར༔ ཤར་གྲོལ་བར་མེད་རྡོ་རྗེ་ལྷིང་འགྲོས་ངང་༔ མི་གཡོ་བཏང་བཞག་བྲལ་བའི་དགོངས་པར་བསྡུ༔ བསྔོ་བ་སྨོན་ལམ་ནི༔ སྲིད་ཞིའི་ཁམས་ཀྱི་དམིགས་བྱས་དམིགས་མེད་དགེ༔ རྨད་འབྱུང་བླ་མེད་ཐེག་གསང་རྩེ་མོར་བསྔོ༔ འབྲས་བུ་མི་ནུབ་ཕྱོགས་དུས་རྒྱལ་བ་ཡི༔ ཞིང་དུ་ཁམས་གསུམ་འཁོར་བ་ཀུན་བསྒྲལ་ནས༔ རྡོ་རྗེ་སྙིང་པོ་མཁའ་སྤྱོད་རྣམ་བཀྲའི་ཞིང་༔ ངོ་མཚར་བཀོད་སྤྲིན་འཁྲུགས་པའི་པདྨ་འོད༔ ས་ལེར་མཐོང་ནས་ཌཱ་ཀིས་འཇམ་འཁྱུད་ཅིང་༔ བརྩེ་དགར་རོལ་བའི་དབང་ཕྱུག་ཐོབ་པར་ཤོག༔ དཔལ་ལྡན་ཧེ་རུ་ཀ་དང་རིག་པ་འཛིན༔ དཔའ་བོའི་དབང་ཕྱུག་ཚོགས་པའི་གུ་ཡང་གེར༔ དུས་གསུམ་སངས་རྒྱས་ཀུན་གྱིས་དབུགས་དབྱུང་ནས༔ ཌཱ་ཀིའི་དབང་ཕྱུག་ཆེན་པོར་བདག་གྱུར་ཅིག༔ ཚེ་ལྷའི་བསྔོ་བ་སྨོན་ལམ་ནི། ཟག་མེད་རྡོ་རྗེ་འོད་ཟེར་དྲ་བའི་གླིང་༔ སྒྱུ་འཕྲུལ་ལྷ་དང་གཞལ་ཡས་འོད་གསལ་བའི༔ དྲན་རིག་ཆོས་དབྱིངས་གཞོན་དུ་བུམ་སྐུའི་ངང་༔ སྲིད་ཞི་མཁའ་སྤྱོད་རྡོ་རྗེ་རིགས་བཞིར་རྫོགས༔ ཨ་ཝ་དྷུ་ཏིར་མི་ཤིགས་གཡུང་དྲུང་སྐུ༔ ཐབས་ཤེས་དྭངས་མ་པདྨ་ཧེ་རུ་ཀར༔ ཚེ་ཡི་རིག་འཛིན་ཐོབ་པར་བྱིན་གྱིས་རློབས༔ འཆི་མེད་བདེ་ཆེན་བཙན་ས་ཟིན་པར་ཤོག༔ ཕག་མོའི་བསྔོ་བ་ནི། ཧྲཱིཿ ཟག་བཅས་ཟག་མེད་ཟུང་འཇུག་བླ་མེད་ཀྱི༔ དགེ་ལེགས་འབྲས་བུ་གཅིག་ཏུ་ཁྱོན་བསྡོམ་སྟེ༔ འགྲོ་ཀུན་སྲིད་ལས་ཞི་བའི་དབྱིངས་འགོད་པའི༔ རྒྱུར་གྱུར་ཕྱིར་མི་ལྡོག་པའི་ས་རྩེར་བསྔོ༔ བཀྲ་ཤིས་ནི། འོད་གསལ་སྙིང་པོ་དོན་གྱི་གཞལ་ཡས་ནས༔ བརྒྱུད་གསུམ་བླ་མ་འཇའ་ལུས་རྡོ་རྗེའི་སྐུ༔ མི་ཟད་རྒྱན་གྱི་འཁོར་ལོའི་སྤྲུལ་པ་ཡིས༔ ཨ་ཏིའི་སྒྲུབ་བརྒྱུད་འཕེལ་བའི་བཀྲ་ཤིས་ཤོག༔ སྲིད་ཞི་གཞིར་རྫོགས་འབྲས་བུ་ཆོས་ཟད་ཀློང་༔ བདེ་ཆེན་མི་གཡོ་ཐར་གླིང་དགའ་བདེ་བཞིན༔ འགྲོ་བ་འདི་དྲུག་ཟག་མེད་འོད་གསལ་ངང་༔ ཉིན་མཚན་བདེ་ལེགས་སྐྱོང་བའི་བཀྲ་ཤིས་ཤོག༔ ལྷ་ཡི་སྙིང་ཕུག་བཀྲ་ཤིས་རྡོ་རྗེ་ཁྲི༔ འབྲས་ཤོངས་བདེ་ཆེན་ཡངས་པའི་གུར་ཁང་ནས༔ དམ་ཅན་དཔའ་བོ་ཌཱ་ཀིའི་སྤྲིན་ཕུང་གིས༔ མཐུ་སྟོབས་ཉམས་རྟོགས་སྤར་བའི་བཀྲ་ཤིས་ཤོག༔ འབྲས་གཤོངས་ལྷ་ཡི་རོལ་པའི་དག་སྣང་འཛིན༔ ཞེས་བརྗོད་ཡི་གེའི་གཟུགས་སུ་བཀོད་འདི་ལ༔ དམ་ཅན་ཌཱ་ཀིས་ཁྲོ་བ་མི་བགྱིད་ཅིང་༔ ཐང་ལྷ་མཛོད་ལྷས་བཀའ་སྲུང་མཐུ་ལྡན་སྐྱོངས༔ དམ་ལྡན་ལ་སྤེལ་དམ་མེད་ཀུན་ལ་གསང་༔ ཁྱད་པར་ལུང་བསྟན་བཀའ་བབས་བུ་ལ་གཏོད༔ ས་མཱ་ཡ༔ རྒྱ་རྒྱ་རྒྱ༔ འདི་ནི་ལྷུན་གྲུབ་མཛོད་ལྔ་ཆོས་ཀྱི་དབྱིངས༔ ལྷ་རི་འོད་གསལ་སྙིང་པོའི་གཞལ་ཡས་སུ༔ མི་ཟད་འོད་སྐུར་འཁྲུགས་པའི་དཔའ་བོ་དང་༔ ཟག་མེད་ཌཱ་ཀིའི་བདེ་སྟེར་དབུས་དེ་ནས༔ རྡོ་རྗེའི་སྐུ་བརྙེས་རིག་འཛིན་པདྨ་འབྱུང་༔ གང་གི་ཐུགས་སྲོག་སྙིང་པོའི་བཅུད་ཐིག་དོན༔ སྲོག་སྒྲུབ་བླ་རྡོ་ཡིད་བཞིན་ནོར་བུ་འདི༔ དགོངས་བརྡ་སྙན་ཁུང་བརྒྱུད་པ་ཀུན་ཚང་བར༔ བཀའ་རྒྱ་གཏད་རྒྱ་ལུང་རྒྱ་དབུགས་དབྱུང་བཅས༔ སྣང་སྲིད་དག་སྣང་རོལ་པའི་གཞལ་ཡས་སུ༔ ཡུལ་སྣང་གཉིས་སུ་མེད་པའི་རྡོ་རྗེའི་གསུང་༔ མ་རྟོགས་འཁྲུལ་བློའི་བཟོས་བཅོས་མ་བསླད་པར༔ ཇི་བཞིན་རྒྱལ་བའི་གསུང་ལ་ལྷག་དང་ཆད༔ མེད་བསམ་རང་བློ་བདེ་བས་ཉམས་སུ་བླངས༔ སྒྲུབ་པའི་བྱིན་རླབས་རྟགས་མཚན་འདི་ལ་འདུག༔ བཅོས་མར་བསླད་ཀྱིས་དོགས་སོ་རལ་གཅིག་མ༔ མྱུར་བའི་རྟགས་མཚན་ཆོ་འཕྲུལ་བསྲུང་བར་མཛོད༔ ས་མཱ་ཡ༔ ཚེ་ལྷའི་བཀྲ་ཤིས་ནི༔ རང་གྲོལ་བརྡལ་ཁྱབ་བདེ་ཆེན་འོད་གསལ་ངང་༔ སྣང་བ་བཞི་རྫོགས་རྡོ་རྗེའི་འཇའ་ལུས་ཀྱི༔ རིག་འཛིན་འདུས་པའི་བྱིན་འོད་མཁའ་དབྱིངས་གང་༔ བདག་ཅག་ཅི་བསམ་ལྷུན་གྲུབ་བཀྲ་ཤིས་ཤོག༔ སྐུ་གསུམ་འདུས་པའི་ཞིང་ཁམས་རྒྱལ་བས་གང་༔ ཐུགས་རྗེ་འདོད་འཇོའི་བ་དན་དབང་གི་རྒྱལ༔ བདག་གིས་ཁྱེད་ལ་གསོལ་བཏབ་བསྙེན་པའི་མཐུས༔ གདུང་འཛིན་འཆི་མེད་གྲུབ་པའི་བཀྲ་ཤིས་ཤོག༔ དུས་གསུམ་དབྱིངས་གཅིག་རྒྱལ་བ་ཀུན་ཏུ་བཟང་༔ རང་རིག་འོད་གསལ་ཕྱག་རྒྱའི་ཀློང་རྫོགས་པ༔ ཆོས་ཀུན་བརྒྱད་ཁྲི་བཞི་སྟོང་བསྒོམ་པའི་མཐིལ༔ རྫོགས་པ་ཆེན་པོར་རྟོགས་པའི་བཀྲ་ཤིས་ཤོག༔ བར་ཆད་སེལ་ཞིང་ཚེ་སྒྲུབ་པར་བྱེད་པའི་མན་ངག་ཐམས་ཅད་ཀྱི་མཐར་ཐུག་ཟབ་མོ་ཡང་ཟབ་ཀྱི་ཐིག་ལེ༔ དམ་ཚིག་ཉམས་ཆགས་སྐོང་བའི་རྒྱལ་པོ༔ གནས་ལུགས་རང་ངོ་སྤྲོད་པའི་ངོ་སྤྲོད༔ ཚོགས་རྫོགས་སྒྲིབ་སྦྱོང་ཐམས་ཅད་ཀྱི་ཡང་རྩེ༔ མཆོག་ཐུན་དངོས་གྲུབ་ཐམས་ཅད་ཀྱི་གཏེར་གང་༔ རིག་འཛིན་བླ་མ་མཆོད་པའི་འཕྲིན་ལས༔ ཉམས་དང་རྟོགས་པ་སྤར་པའི་དམ་རྫས༔ འཕྲད་ཆོག་བློ་བདེ་འདི་ལས་ཟབ་པ་ཡོད་རེ་ཀན༔ གསང་བ་བླ་སྒྲུབ་ཐམས་ཅད་ཀྱི་མཐར་ཐུག་གི་གནད་འདི་ཡིན་ནོ༔ ཚེ་སྒྲུབ་ཀྱི་སྐབས་ཧྲཱིཿདང་བླ་སྒྲུབ་ཀྱི་སྐབས་ཧཱུྃ་འདྲེན་པ་ཞལ་ལས་ཤེས་པ་དང་༔ འདི་ལ་མ་མོ་ཤུགས་འགྲོ་རྣམས་ཀྱི་རྒྱ་དང་༔ དམ་ཅན་ཆོས་སྲུང་རྣམས་ཀྱི་བཀའ་རྒྱ་ཡོད་པས༔ དབང་ལུང་མ་རྫོགས་པར་རྣམས་གཟིགས་པར་མ་མཛད་ཅིག༔ བསྲུང་མ་སྤུ་གྲི་མཆེད་ལྔས་བཀའི་བྱ་ར་མཛོད༔ མཐའ་ཡས་སྤྲུལ་པའི་འཆི་མེད་གྲུབ་མགོན་དེས༔ ཐུགས་ཀྱི་ཟླ་བ་ཐུགས་རྗེ་ཟླ་གཟུགས་ཕྲེང་༔ མཐར་ནི་ང་སྤྲུལ་རྣལ་འབྱོར་མཆེད་བཞི་ཡིས༔ མཁའ་སྤྱོད་གནས་ཀྱི་གོ་བར་ལུང་ཕོག་པའི༔ རྟེན་འབྲེལ་ཤིང་རྟའི་འཁོར་ལོ་ཅན་དེའི་མཐུས༔ ཉམས་དགའ་བྱིན་འོད་འབར་བའི་གཟིགས་མོ་འདི༔ ཀུན་གྱིས་གཟིགས་སམ་གཟིགས་ན་སྨོས་ཅི་དགོས༔ མ་མཐོང་དམུས་ལོང་གླང་པོའི་གཟུགས་ཞལ་ལྟར༔ ལོག་པའི་ལམ་ཞུགས་དམུ་རྒོད་གྱ་ཚོམས་ཅན༔ ཡིད་གཉིས་ཅན་དེ་བླུན་པོའི་སྡིག་ལས་ཡིན༔ དེ་སྤོང་དམ་པའི་བླ་མ་འདི་མཆོད་ཅིག༔ དེ་ཚེ་སུམ་ཅུའི་ཚེ་སྐལ་ཅན་གྱི་འགྲོ༔ བདེ་ཐབས་གཞན་ཟད་འདི་ཉིད་ཨོ་རྒྱན་གྱིས༔ ཐུགས་གསང་དབྱིངས་ནས་ཕྱུང་བ་མན་རི་ཤི༔ འདི་ཡིས་གངས་ཅན་སྤྱི་དང་བྱེ་བྲག་གི༔ སྐལ་ལྡན་སྐྱེས་བུ་བསམ་ཡས་ཚེ་བསྲིང་ཞིང་༔ ནད་མུག་མཚོན་བསྐལ་གཡོ་བའི་བདུད་རྣམས་བཟློག༔ དེ་སོགས་ལུང་བསྟན་རིམ་པ་ཟུར་དུ་གསལ༔ ས་མཱ་ཡ༔ རྒྱ་རྒྱ་རྒྱ༔ ལུང་དུ་བསྟན་ཞེས་གྲགས་པ་མ་ཐོབ་ཀྱང་། །མཚོ་སྐྱེས་བླ་མ་ལྷག་པའི་ལྷ་མཆོག་དང་། །སྤུ་གྲི་མཆེད་ལྔས་ཞལ་བསྟན་མ་ལྟར་བརྩེ། །ལྷ་རུས་ལྡོམ་པོ་ཆོས་དབྱིངས་གྱུར་མེད་ཀྱིས། །རང་ཉིད་མོས་པའི་རྟེན་གྱི་བརྗེད་བྱང་དུ། །མཆིམས་ཕུ་པདྨའི་ནགས་སུ་སོར་མོའི་གར། །དགེ་བ་འདི་ཡིས་བདག་དང་འགྲོ་བ་ཀུན། །རྫོགས་སངས་རྒྱས་ཀྱི་གོ་འཕང་ཐོབ་པར་ཤོག ། ཕག་མོའི་བཀྲ་ཤིས་ནི༔ ཧྲཱིཿ བཀྲ་ཤིས་དཔལ་འབར་འཛམ་གླིང་སྲིད་ཞིའི་རྒྱན༔ དཔའ་བོར་བྱིན་ཆགས་ཌཱ་ཀིར་ལྟ་ན་སྡུག༔ བདེ་ཆེན་ཉམས་དགའ་འོད་གསལ་ལྷུག་པར་སྐྱེ༔ ཟག་མེད་དགའ་བ་བཞི་རྫོགས་བཀྲ་ཤིས་ཤོག༔ ཕྱི་ནང་གསང་བའི་རིགས་དང་མཚན་བཟང་པོ༔ རྟགས་ཀྱི་ལང་ཚོ་རྫོགས་ལྡན་སྲིད་ཞི་ཡི༔ ཞབས་སྤང་མཐོང་ཐོས་དྲན་རེག་འགྲོ་བ་ཀུན༔ དྭངས་མའི་འཇའ་སྐུར་སྨིན་པའི་བཀྲ་ཤིས་ཤོག༔ གཏིང་ཟབ་ཀུན་ཏུ་བཟང་པོའི་བྷ་གའི་དབྱིངས༔ གདོད་མའི་རྒྱལ་བ་གོང་མའི་མཐུ་སྟོབས་དང་༔ ནུས་འབར་མངའ་དབང་རྫོགས་པའི་འཕྲིན་ལས་ཀྱིས༔ འདོད་དགུ་དཔལ་དུ་འཁྱིལ་བའི་བཀྲ་ཤིས་ཤོག༔ ས་མཱ་ཡ༔ རྒྱ་རྒྱ་རྒྱ༔ དེ་ལྟར་གཏེར་གཞུང་རྩ་བ་རྡོ་རྗེའི་ཚིག་ལ་འཕྲི་བསྣན་ལྷག་ཆད་དང་རང་བཟོའི་དྲི་ཙམ་མེད་པར་ཕྱོགས་གཅིག་ཏུ་ཟབ་ཆོས་འདི་ཉིད་ཀྱི་རིགས་སྔགས་འཆང་བ་སྭོ་སྟོན་འཇིགས་བྲལ་ངག་གི་དབང་པོར་འབོད་པས་བཀོད་པའི་དག་པས་འགྲོ་ཀུན་པདྨ་ཧེ་རུ་ཀའི་གོ་འཕང་ཐོབ་པའི་རྒྱུར་གྱུར་ཅིག ཉེས་འགལ་མཆིས་ན་བཀའི་སྲུང་མ་སྤུ་གྲི་མཆེད་ལྔ། དྲག་པོ་སྡེ་བཞི། ཐང་ལྷ་མཛོད་ལྔ་བཅས་ལ་སྙིང་ནས་བཤགས་སོ། །གཏད་མེད་སྒྱུ་མའི་རྣལ་འབྱོར་ཧེ་རུ་ཀ །ནམ་མཁའ་འཇིགས་མེད་ལྷ་བཙུན་ཆོས་ཀྱི་རྒྱལ། །རྔ་ཡབ་གླིང་པའི་བཀའ་གཏེར་དག་སྣང་བསྟན། །ཕྱོགས་དུས་ཀུན་ཏུ་དར་རྒྱས་ཁྱབ་གྱུར་ཅིག །ཞེས་ཀྱང་སྨོན་ནོ།།  །།